Barlė-Nasau

Barlė-Nasau () – miestas ir savivaldybė pietų Nyderlanduose, Šiaurės Brabanto provincijoje, garsėjantis kaip pasienio punktas tarp Nyderlandų ir Belgijos su komplikuota valstybine siena, praeinančia per įvairius miesto kvartalus ir statinius. Palyginti nedideliame mieste yra daug nedidelių Belgijos eksklavų, kurių ribose kai kur yra ir atvirkštinių eksklavų, priklausančių Nyderlandams. 2017 m. duomenimis, čia gyveno 6,8 tūkst. žmonių.

Geografija 

Dvi šalys dalijasi Barlė gyvenvietės teritoriją. Olandija administruoja Barlė-Nasau, o Belgijai priklausančios dalys vadinamos Barlė-Hertogu (Antverpeno provincija), kuriose gyvena 2,6 tūkst. žmonių. Belgija turi 16 eksklavų Nyderlandų pusėje (žr. schemoje). Savo ruožtu šie eksklavai apsupa 7 Nyderlandų gyvenvietės dalis. Belgijos teritorija taip pat apsupa aštuntąjį Nyderlandų žemės sklypą netoli Ginhoveno. 1995 m. galutinai nustatyta siena, įtraukiant anksčiau buvusį neutralų pievos plotą.

Jei pastatas stovi ant pačios sienos, jo adresas nustatomas pagal tai, kurioje pusėje yra pagrindinės įėjimo durys. Atvykėliams čia nesunku orientuotis, nes visoje teritorijoje ant grindinio yra aiškiai pažymėta valstybinė šalių siena, o skirtingoms šalims priklausančių pastatų numerių lentelės išsiskiria tik tai šaliai būdingu dizainu.

Istorija 

Situacija, kai olandų Barlė-Nasau pusėje susidarė belgų Barlė-Hertogo dalys ir atvirkščiai, skaičiuoja šimtametę istoriją. Atskiri pastatai atsidūrė skirtingų šalių pusėse, kai pagal Nyderlandų įstatymus restoranai privalėdavo anksti užsidaryti. Tuomet jų šeimininkai, „uždarius“ įstaigą, įsigudrindavo pasislinkti ant valstybinės sienos, perstumdami staliukus į kitą valstybę. Tokia sudėtinga sienos linija susiklostė dėl skirtingos įstatymų leidybos ir daugiamečių sandėrių tarp Bredos valdovų ir Brabanto hercogų. Sieną 1843 m. patvirtino Mastrichto sutartis.

Nuorodos 

Oficiali svetainė (Baarle-Nassau) (olandų k.)
Oficiali svetainė (Baarle-Hertog) (olandų k.)

Nyderlandų miestai
Eksklavai